Mihalik-moord: Derde beskuldigde in hof - Maroela Media
'n Derde verdagte wat Woensdag in hegtenis geneem is in verband met die moord op die strafregadvokaat Pete Mihalik sal na verwagting vandag in die Kaapstadse landdroshof verskyn.
Die verdagte sal saam met sy medebeskuldigdes, Sizwe Biyela (26) en Nkosinathi Khumalo (31) in die beskuldigdebank wees. Die drie staan tereg op aanklagte van moord, poging tot moord en die onwettige besit van 'n vuurwapen en ammunisie.
Die skieter het deur die venster aan die bestuurderskant van Mihalik se Mercedes-Benz geskiet.
Die staat beweer die moord is met voorbedagte rade gepleeg en aanklaer Helene Booysen het verlede week die hof gevra om die twee verdagtes by die Seepunt-polisieselle te laat aanhou aangesien daar rede is om te glo hulle "sal leed aangedoen word" as hulle in Pollsmoor aangehou word.
Daar is sedert die moord wyd bespiegel oor die motief daarvan, veral aangesien Mihalik gereeld berugte karakters uit die Kaapse misdaadonderwêreld verteenwoordig het. 'n Mediahuis het selfs berig dat R1 miljoen na bewering betaal is vir Mihalik se huurmoord en dat dit vanuit 'n tronksel gereël is.